钦定古今图书集成/明伦汇编/官常典/第474卷 > 封敕文
## 钦定古今图书集成/明伦汇编/官常典/第474卷 > 封敕文

按《魏书》本传：“敕文，代人也。祖豆，皇始初领众三万，东
征幽州，平定三郡，拜幽州刺史。后为使持节、都督冀
青二州诸军事、前将军、开府、冀青二州刺史、关内侯。
父涅，太宗时为侍御长，卒赠龙骧将军、定州刺史、章
武侯，谥曰隐。敕文，始光初为中散，稍迁西部尚书，出
为使持节、散骑常侍、镇西将军、开府、领护西夷校尉”、
秦益二州刺史，赐爵天水公，镇上邽。诏敕文率步骑
七千征吐谷浑慕利延兄子拾归于枹罕，众少不能
制，诏遣安远将军、广州公乙乌头等二军与敕文会
陇右。军次武始，拾归夜遁。敕文引军入枹罕，掳拾归
妻子及其民户，分徙千家于上邽，留乌头守枹罕。金
城边冏、天水梁会谋反，扇动秦、益二州杂人万馀户，
据上邽东城，攻逼西城。敕文先已设备，杀贼百馀人，
被伤者众，贼乃引退。冏会复率众四千攻城，氐羌一
万屯于南岭，休官、屠各及诸杂户二万馀人屯于北
岭，为冏等形援。敕文遣二将领骑二百，设备门内，别
令骑出击之。既而伪退，冏率众腾逐，敕文轻骑横冲，
大破之，斩冏。而北岭之贼从高射敕文军人，飞矢如
雨，梁会得奔北岭，骑乃引还，复推会为主。敕文分兵
二百人，突入南城，烧其门楼。贼见火起，众皆惊乱。又

敕文，《敕文》表曰：“安定逆贼帅路那罗遣使赍书与逆
帅梁”会，会以那罗书射于城中，那罗称纂集众旅，克
期助会。又仇池城民李洪，自称应王，天授玉玺，擅作
符书，诳惑百姓。梁会遣使招引杨文德，而文德遣权
寿胡将兵二十人来到会间，扇动州土云：“李洪自称
应王，两雄不并。若欲须我先杀李洪，我当自往。”梁会
欲引致文德，诱说李洪来入东城，即斩洪首，送与文
德。仇池镇将淮阳公臣《豹子》，遣使潜行，以今月二十
四日来达臣镇，称“杨文德受刘义隆职爵，领兵聚众，
在仇池境中，沮动民人，规窃城镇。且梁会反逆以来，
南勾文德，援势相连，武都氐羌，尽相唇齿，为文德起
军，所在屯结，兵众已集，克来不远。臣备边镇，与贼相
持，贼在东城，隔墙而已，但以腹背有敌，攻城有疑，讨
度文德，克来助会。若文德既至，百姓响应，贼党遂甚，
用功益难。今文德未到，麦复未熟，事宜速击，于时为
便。伏愿天鉴，特遣大军，助臣诛翦。”表未及报，梁会谋
欲逃遁。先是，敕文掘重壍于东城之外，断贼走路。夜
中，会乃车陈飞梯，腾壍而走。敕文先严兵于壍外拒
斗，从夜至旦。敕文谋于众曰：“困兽犹斗，而况于人！贼
众知无生路，人自致死，必伤士众，未易可平。若开其
生路，贼必上下离心，克之易矣。”众咸以为然。初，敕文
以白虎幡宣告贼众曰：“若能归降，原其生命。”应时降
者六百馀人。会知人心沮坏，于是分遁。敕文纵骑蹑
之，死者大半，俘获四千五百馀口。略阳王元达因梁
会之乱，聚众攻城，招引休官、屠各之众，推天水休官
王宦兴为秦地王，敕文与临淮公莫真讨之。军次略
阳，敕文遣使慰喻，而元达等三千馀人屯于松多川。
乃部分诸军，三道并攻。贼出营拒战，大破之，俘三千
人。高宗时，与新平公周盆击刘骏将殷孝祖于清东，
不克。天安元年五月，卒。